ইলানা গুর জাদুঘর

ইলানা গুর মিউজিয়াম বা ইলানা গুর রেসিডেন্স অ্যান্ড মিউজিয়াম (হিব্রু : מוזיאון אילנה גור), তেল আবিবের দক্ষিণে অবস্থিত ভূমধ্যসাগরীয় বন্দর শহর জাফায় অবস্থিত একটি ইসরায়েলি জাদুঘর। শিল্পী, নকশাকার এবং ভাস্কর ইলানা গুর ১৯৯৫ সালে জাদুঘরটি প্রতিষ্ঠা করেন। এর বিচিত্র সংগ্রহকে "শৈল্পিক জঙ্গল" বলা হলেও গুর এটিকে তার নিজের "বিশ্ববিদ্যালয়" বলে মনে করেন। ইতিহাস ইলানা গুর জাদুঘর ভবনটি ১৭৪২ সালে নির্মিত হয়েছিল। তখন এটি জেরুজালেমে ভ্রমণকারী ইহুদি তীর্থযাত্রীদের জন্য একটি সরাইখানা হিসেবে ব্যবহৃত হত। শহরের প্রাচীরের বাইরে অবস্থিত এই সরাইখানাটি তীর্থযাত্রীদের ডাকাতদের হাত থেকে রক্ষার আশ্রয়স্থল হিসেবে কাজ করত। উনিশ শতকের দ্বিতীয়ার্ধে ভবনটিকে সাবানের কারখানা হিসেবে ব্যবহার করা হত। এরও এক শতাব্দী পরে, ১৯৪৯ সালে, এটি নবগঠিত ইসরায়েল রাষ্ট্রের অন্তর্ভুক্ত হয়। তখন লিবীয় ইহুদিদের একটি সম্প্রদায় ভবনটির একটি অংশকে উপাসনালয় হিসেবে ব্যবহার করছিল। ১৯৮৩ সালে, ইলানা গুর তার শিল্প সংগ্রহের জন্যে একটি জাদুঘরে রূপান্তরিত করার উদ্দেশ্যে প্রথমে ভবনটির একটি অংশ এবং পরে বাকি অংশ কিনে নেন। জাদুঘরটি ১৯৯৫ সালের সেপ্টেম্বরে উদ্বোধন করা হয়। সংগ্রহ জাদুঘরটিতে ৫০০ টিরও বেশি শিল্পকর্ম সংগৃহীত রয়েছে। শিল্পকর্মগুলির কিছু ইলানা গুরের তৈরিকৃত এবং বাকিগুলি তিনি ৫০ বছরেরও বেশি সময় ধরে ইসরায়েল বা বিশ্বজুড়ে ভ্রমণের সময় সংগ্রহ করেছেন। এই সংগ্রহে রয়েছে চিত্রকর্ম, প্রায় ৩০০টি ভাস্কর্য, ভিডিও আর্ট, আফ্রিকা এবং ল্যাটিন আমেরিকার জাতিগত শিল্প, প্রাচীন জিনিসপত্র, অঙ্কন এবং নকশার বিভিন্ন বস্তু। জাদুঘরটিতে দিয়েগো জিয়াকোমেত্তি, হেনরি মুর, জোসেফ অ্যালবার্স এবং ওলগা উলনিয়াকের মতো সমসাময়িক শিল্পীদের কাজও রয়েছে। আরও দেখুন ইসরায়েলে দৃশ্যশিল্প ইসরায়েলি জাদুঘরের তালিকা তেল আবিবের শিল্পকলা তথ্যসূত্র বহিঃসংযোগ উইকিমিডিয়া কমন্সে ইলানা গুর জাদুঘর সম্পর্কিত মিডিয়া দেখুন। দাপ্তরিক ওয়েবসাইট